ซัมซุงกำไรพุ่งทุบสถิติใหม่เหนือแอปเปิล
ซัมซุง รายงานผลประกอบการทะลุเป้า ผลยอดขายสมาร์ตโฟนกระฉูด สวนทางแอปเปิล คาดกำไรไม่ถึงฝั่งฝัน
27 ต.ค. 2555

ซัมซุง รายงานผลประกอบการทะลุเป้า ผลยอดขายสมาร์ตโฟนกระฉูด สวนทางแอปเปิล คาดกำไรไม่ถึงฝั่งฝัน
บริษัท ซัมซุง อิเล็กทรอนิกส์ ประกาศผลประกอบการสูงสุดทุบสถิติใหม่ในไตรมาส 3 ของปีนี้ โดยทำกำไรสุทธิได้ถึง 5,970 ล้านเหรียญสหรัฐ จากยอดขายอันแข็งแกร่งของโทรศัพท์เคลื่อนที่ตระกูลกาแล็กซี และความต้องการจอดิสเพลย์เพิ่มขึ้น
เอเอฟพี ระบุว่า รายได้ซัมซุงก็ปรับตัวขึ้นสูงสุดทุบสถิติเช่นกันอยู่ที่ 8.12 ล้านล้านวอน หรือเพิ่มขึ้นถึง 91% จากช่วงเดียวกันของปีที่แล้ว ขณะที่ยอดขายก็ปรับตัวเพิ่มขึ้นถึง 26.4% ไปอยู่ที่ 52.2 ล้านล้านวอน
อย่างไรก็ตาม บรรดานักวิเคราะห์ต่างคาดว่ารายได้ในไตรมาส 4 จะปรับตัวลดลงมา เนื่องจากซัมซุงผ่านจุดพีกสุดของการขายไปแล้วในไตรมาส 3 ขณะที่การแข่งขันก็จะรุนแรงมากยิ่งขึ้น เช่นเดียวกับยอดขายโทรทัศน์ที่คาดว่าจะปรับตัวลดลงเช่นกัน 
อย่างไรก็ตาม ทิศทางของซัมซุงนับว่าตรงข้ามกับคู่แข่งอย่างแอปเปิล อิงก์ ซึ่งได้เตือนว่าผลประกอบการไตรมาส 3 อาจไม่ถึงเป้าตามที่มีการคาดการณ์กันก่อนหน้า แม้ว่าบริษัทจะเปิดตัวไอโฟน 5 ไอแพด 2 รุ่น และพีซีอีก 3 รุ่นไปก็ตาม
เอพี ระบุว่า บรรดาสินค้าใหม่ของแอปเปิลมีราคาแพงเกินกว่าที่จะทำยอดขายเพิ่มให้ได้มากอย่างรวดเร็ว และทางบริษัทก็ไม่สนใจยุทธศาสตร์หั่นราคาเพื่อดึงดูดลูกค้า โดยทางแอปเปิลคาดว่าบริษัทจะมีกำไรในไตรมาสนี้ที่ราคาหุ้นละ 1.75 เหรียญสหรัฐ ขณะที่นักวิเคราะห์ของบลูมเบิร์ก คาดว่าบริษัทจะทำรายได้หุ้นละ 15.49 เหรียญสหรัฐ